 Waxaana ugu horayn ka hadlay goobtaasi gudoomiyaha hayadda bisha cas ee Somaliland, Mudane Axmed Cabdi Bakaal oo madaxweynaha uga mahadnaqay sida qiimaha leh ee uu soo sharfay ugana soo qaybgalay maalintan qiimaha badan, waxaana hadalladiisa ka mid ahaa Laanqayrta cas wakhtigii la aas aasay waxa laga joogaa hadda boqol iyo shan iyo konton sannadood 155 years, sanad walba waxbaa la qaataa, sanadkana halku dhigu waxa weeyaan in qofkasta oo baahan loogu tago meesha uu joogo, laanqayraha casna waxa maanta ka mid ah 191 dal, insha Allaah 192kana waxa aynu filaynaa inay noqoto dalka Somaliland, markaana la ictiraafo Somaliland, insha Allaahna waynu heli ictiraafka, ururka bisha casna hawlo badan ayuu qaranka u qabtaa waxaana ugu horeeya arrimaha caafimaadka, waxa kale oo uu ka shaqeeyaa xaga naafada u adeegideeda, waxa kale oo uu ka shaqeeyaa baahiyaha binu-aadamka iyo arrimo kale oo badan. 